અમારી બોટ સરોવરથી યે આગળ વધી, સમુદ્રને અડકીને પાછી વળી. સરોવર અને સમુદ્રમાં પુષ્કળ પાણી અને વચ્ચોવચ અમારી બોટ, બધી બાજુ પાણી જ પાણી, ક્યાંય કિનારો દેખાય નહિ – આ દ્રશ્ય બહુ જ ગમ્યું. જાણે કે મધદરિયે હંકારતા હોઈએ એવું લાગે. પાછા વળતાં, નહેરના કિનારે ઉગેલાં નાળિયેરીનાં વૃક્ષોની હારમાળા બહુ જ આકર્ષક લાગતી હતી. અહીં પક્ષીઓની વસાહત પણ છે. બોટમાં મન ભરીને મહાલ્યા પછી કુમારાકોમ હોટેલમાં પહોંચ્યા. આવાં જ બેકવોટર નજીકના એલેપ્પી ગામમાં પણ છે. એલેપ્પીમાં દર વર્ષે, આ બેકવોટરમાં હોડીઓની હરિફાઈ પણ યોજાય છે. એલેપ્પીને ‘પૂર્વનું વેનિસ’ કહે છે.